Olx.uz’dagi arzon iPhone’ga uchgan xaridor 500 dollarga chuv tushdi

“Terabayt”ning yozishicha, Olx.uz’dan arzon iPhone sotib olmoqchi bo‘lgan bir kishi firibgarlar tuzog‘iga tushib, 500 dollarga kuydi. Mazkur xaridor nashrga bo‘lib o‘tgan voqeani yozgan va boshqa fuqarolarni firibgarlardan ehtiyot bo‘lishga chaqirgan. Nashr bo‘lib o‘tgan voqeani taqdim etdi.
O‘zbekistondagi ommabop onlayn savdo maydonlaridan bo‘lgan Olx.uz saytida iPhone 7 sotilayotganligi haqidagi e’longa ko‘zim tushib qoldi. Uning narxini bilish uchun e’lon muallifi bilan bog‘landim. U esa menga bir telefon raqamini berdi va unga Telegram messenjeri orqali murojaat qilishimni so‘radi.

Doimiy xotirasi 128 gigabayt bo‘lgan iPhone 7 modelining narxini so‘rasam, 399 AQSh dollari, deya javob berdi. Asosan rus tilida yozishdik.

Men tovarni olish uchun nima qilishim kerakligini so‘radim, sizlarga ishonsa bo‘ladimi, deb savol berdim. U esa, o‘zlarining butun dunyo bo‘yicha ulgurji holda tovar yetkazib beruvchi ekanligini aytdi. Mahsulotni CPC FARNEEL tizimi orqali jo‘natishlarini aytib, http://cpc.farnell.com/ manzilini ham berdi. Bu ishonchli kompaniya ekanligini ta’kidladi.
Men esa, gapiga ishonch hosil qilish uchun o‘zini tanishtirishini va suratini menga jo‘natishini so‘radim. Keyin bolasini ko‘tarib tushgan suratini yuborib, shu farzandini o‘rtaga qo‘yib qasam ichdi.
Menga isbot sifatida CPC FARNEEL orqali jo‘natilgan pochta qog‘ozini yuborganidan so‘ng ularga ishonib, tovarni olishga rozi bo‘ldim va qanday qilib buyurtma berishni so‘radim.

U Buyuk Britaniya, Turkiya va Nigeriyada filiallari borligini aytdi. Tovarni olish uchun ularga Western Union tizimi orqali to‘lov qilishim kerak ekan. To‘lovni faqat o‘zimizdagi Hamkorbank yoki Kapitalbank orqali amalga oshirishimni ham so‘radi. Pul yetib borganidan keyin, ularning buxgalteri pul tushganini tasdiqlashi bilanoq tovarni menga jo‘natishini va xaridimning kelishini bir sayt orqali nazorat qilishim mumkinligini aytdi.
Men shundan keyin men ishondim va pulni qaysi manzilga jo‘natishim kerakligini so‘radim. Sotuvchi meni ishontirish uchun o‘zini musulmon qilib ko‘rsatishdan ham toymadi:
Shu tariqa, mendan mamlakat, shahar va uy manzilimni yozib jo‘natishni so‘radi va pul o‘tkazish uchun manzilni berdi.
Avvaliga ishonmay turdim, birozdan keyin u menga qo‘ng‘iroq qildi va pulni 30 daqiqa ichida jo‘natishim kerakligini, aks holda tovar bir necha kun kech kelishini aytdi.
Men pulni jo‘natdim va ularga buni aytdim. Pul o‘tganligi to‘g‘risida bankning kvitansiyasini suratga olib jo‘natishimni so‘rashdi. Kvitansiyani olib, buxgalter to‘lov amalga oshirilganligini tasdiqlaganidan so‘ng o‘zlari aloqaga chiqishlarini aytishdi.
Men naq 3 soat ularning aloqaga chiqishlarini kutdim. Nihoyat, xabar keldi, unda “Pochtani jo‘natish bo‘yicha muammo yuzaga keldi, boshqa davlatlarga 1 donadan ko‘proq mahsulot buyurtma berish kerak ekan”, deyilgan edi. Menga yana bitta telefon xarid qilishimni, evaziga esa yana bitta telefonni bepul berishlarini aytishdi. Jami uchta tovar — “bittadan iPhone 7, iPhone 5s hamda iWatch jo‘natamiz”, — deyishdi. Buning uchun esa qo‘shimcha atigi 100 dollar yuborishimni so‘rashdi.
Bundan asabiylashib ketdim va pulimni qaytarishlarini so‘radim. Ular esa: “Pulni qaytarishning iloji yo‘q, pullar kompaniya xarajatlari uchun sarf etildi. Tovarni olish uchun 100 dollar jo‘nating va muammo hal bo‘ladi”, — deyishdi.
Boshqa pulim yo‘qligini, bu firibgarliklari yaxshi ish emasligini aytdim va pullarimni qaytarishlarini so‘radim. U yana rasm yuborib, “Men ham insonman, bolalarimga harom pul topib yedirmayman”, — deganicha, Allohni o‘rtaga qo‘yib qasam ichdi. Bu gaplaridan keyin unga ishonib, yana qo‘shimcha 100 dollar pul yuborish uchun bankka bordim. Biroq bu safar u pul jo‘natish uchun boshqa manzil yuborgan edi.

Pulni jo‘natayotganimda, bank xodimlari menga, ikki haftacha oldin ham bir yigit Nigeriya davlatiga bir necha marta pul yuborganini va aldanib qolganini aytishdi. U ham telefon buyurtma berish uchun pul o‘tkazgan ekan, afsuski, uni ham aldashibdi. Buni eshitsam ham, oldin jo‘natgan pulim qaytishidan umidvor bo‘lib, yana 100 dollar yubordim.
Bir necha soatdan so‘ng u tovar Buxoroda ekanligini, kuryer haqi uchun yana 97 dollar jo‘natsam, tovarni menga dushanba kuniga yetkazishlarini aytdi.
Men bu pulni bir necha oy ishlab topganimni, bunaqa harom yo‘l bilan topilgan pul buyurmasligini aytdim va pulimni qaytarishlarini so‘radim. U esa, “Ertaga gaplashamiz”, deb xabar yozdi va shu bilan haligacha undan javob kelmadi.
O‘sha voqeadan keyin, kuni kecha yana Olx.uz’da yana o‘sha — tanish mavzudagi e’longa ko‘zim tushdi. Xayolimdan “Toshkentda unga yordam berib turadigan sheriklari bor, shekilli», degan fikr o‘tdi. Mana o‘sha e’lonlari:

Ko‘rib turganingizdek, firibgarning e’lon berish uchun qo‘llaydigan niki (foydalanuvchi ismi) — reynolds, uning joylashgan yeri esa Toshkent shahri Bektemir tumanida bo‘lib ko‘rinyapti. Shu firibgardan ehtiyot bo‘linglar!

Xullas, meni-ku yaxshilab chuv tushirishdi. Endi qancha urinmayin, baribir pullarimni qaytara olmayman. Sizlardan iltimos, buni maqola qilib tarqatinglar, toki boshqa kishilar bularning yolg‘oniga uchib, mendek jabr ko‘rib qolishmasin.
Olx.uz’da aldangan xaridor
“Ayni shu voqea misolida oladigan bo‘lsak, smartfonning narxi o‘ta arzonligi ham kishini hushyorlikka chorlovchi sababdir. Axir, 128 gigabaytli xotiraga ega bo‘lgan iPhone 7 ning narxi taxminan 730—750 AQSh dollari bo‘lishi mumkin. Poytaxtimizdagi “Malika” savdo markazi do‘konlarida ham bu modelga taxminan 5 840 000 so‘m narx belgilangan.
Bundan tashqari, o‘zi O‘zbekistonda bo‘lmagan, pulni olganligini tasdiqlovchi, tovarni yetkazib berishini kafolatlovchi biror hujjati bo‘lmagan kishiga ishonish ham, yumshoqroq qilib aytganda, soddalikdir”, — deb xabariga yakun yasagan nashr.